L’Ajuntament de Burjassot i ASINDOWN ofereixen dos xarrades formatives sobre atenció a la diversitat
2025-07-24

La Fundació ASINDOWN i l’Ajuntament de Burjassot, en el marc del conveni de col·laboració que mantenen les dos entitats, han programat dos xarrades formatives que tindran lloc a la Casa de Cultura de la localitat. Abordar l’atenció a la diversitat des de totes les etapes de la vida és l’eix temàtic central de les dos trobades de formació programats, que se celebraran el dimarts 1 d’abril i el dimecres 7 de maig, en horari de 19.00 h a 20.00 h, les dos sessions.

Les xarrades tenen com a objectiu proporcionar assessorament i ferramentes tant a col·lectius com a famílies de persones amb Síndrome de Down o amb una altra mena de discapacitat intel·lectual. La finalitat és saber abordar dos moments fonamentals en el desenvolupament integral de les persones amb discapacitat intel·lectual com són, en primer lloc, la seua inclusió educativa i, en segon lloc, la transició a l’educació post obligatòria, així com aspectes propis de la vida adulta, com l’ocupació, les relacions personals, la independència personal, etc…Les xarrades estaran impartides per Carolina Muñoz, directora de l’àrea d’Educació i Infància d’ASINDOWN i per Paula Domínguez, directora de l’àrea de Formació i Ocupació de l’entitat.